กระบะตีนผี ซิ่งข้ามแยกไฟแดง พุ่งชน จยย.3 คันรวด ดับ 1 เจ็บ 4 อ้างวูบ
กระบะซิ่งข้าม 4 แยกไฟแดง พุ่งชน จยย. ฝั่งตรงข้ามกำลังไฟเขียว 3 คันรวด ลากไกลกว่า 100 เมตร เศษซาก จยย.เกลื่อนถนน ทำ นศ.สาวดับ 1 มีคนเจ็บสาหัส 3 ส่วนโชเฟอร์กระบะเจ็บเล็กน้อย อ้างรู้สึกวูบเมื่อวันที่ 4 ก.พ.63 เมื่อเวลา 17.00 น. ร.ต.อ.ปริญญา ยิ่งงาม รองสารวัตรสอบสวน สภ.เมือง จ.บุรีรัมย์ รับแจ้งเหตุรถชนกันบริเวณสี่แยกหอสมุดบุรีรัมย์ ใกล้สะพานยาว เขตเทศบาลเมืองบุรีรัมย์ จึงรุดไปตรวจสอบ พร้อมประสานหน่วยกู้ภัยสว่างจรรยาธรรม และแพทย์เวร รพ.ศูนย์บุรีรัมย์ที่เกิดเหตุเป็นสี่แยกหอสมุดบุรีรัมย์ ฝั่งถนนเรียบคลองละลม ทางไปสาธารณสุขจังหวัด มีชาวบ้านมุงดูเหตุการณ์จำนวนมาก พบศพ น.ส.จิราภรณ์ คำสิงห์นอก อายุ 22 ปี นักศึกษามหาวิทยาลัยราชภัฏบุรีรัมย์ ปี 4 คณะวิทยาศาสตร์ สาขาวิชาคอมพิวเตอร์และเทคโนโลยีสารสนเทศ เสียชีวิตติดกับต้นจามจุรี นอกจากนี้ยังพบผู้บาดเจ็บสาหัสอีก 3 ราย ทราบชื่อคือนางอุไร สารีวรรณ อายุ 54 ปี ด.ญ.อารดา ชุยรัมย์ อายุ 12 ปี และ น.ส.พรพิตรา ดุจานุทัศน์ อายุ 21 ปี เจ้าหน้าที่เร่งนำส่ง รพ.ศูนย์บุรีรัมย์ ส่วนคนขับรถกระบะทราบชื่อ นายประดิษฐ์ แดงศรี อายุ 45 ปี เป็นชาว อ.เมืองบุรีรัมย์ ได้รับบาดเจ็บเล็กน้อย ถูกนำตัวส่งโรงพยาบาลเช่นเดียวกันจากการตรวจสอบพบรถกระบะยี่ห้ออีซูซุ สีขาวทะเบียน กท 9986 บุรีรัมย์ จอดอยู่ติดกับต้นจามจุรี ในสภาพด้านหน้าพังยับเยิน บริเวณถนนพบเศษซากรถจักรยายนต์แตกกระจัดกระจาย เครื่องยนต์หลุดออกจากตัวรถนอกจากนี้ยังพบรถจักรยานยนต์ที่ถูกชนจำนวน 3 คัน มีจักรยานยนต์ยี่ห้อฮอนด้า สกู๊ปปี้ไอ สีแดง ไม่พบแผ่นป้ายทะเบียน จักรยานยนต์ยี่ห้อฮอนด้าสกู๊ปปี้ไอ สีดำ ทะเบียน 6 กษ-5622 กรุงเทพฯ และจักรยานยนต์ยี่ห้อฮอนด้าเวฟ 110 ไอ สีน้ำเงินดำ ทะเลียน 1กข-4246 บุรีรัมย์ ซึ่งมีสภาพพังยับเยินทั้งหมดจากการสอบถาม นายวัชระ พางาม อายุ 30 ปี ผู้เห็นเหตุการณ์ เล่าว่า ช่วงเกิดเหตุตนเห็นรถกระบะวิ่งมาจากทางสำนักงานประมงจังหวัดด้วยความเร็ว เมื่อมาถึงบริเวณหน้าหอสมุดซึ่งเป็นสี่แยก รถกระบะกลับเร่งเครื่องแล้วพุ่งตรงข้ามสี่แยก ไปพุ่งชนรถจักรยายนต์ฝั่งตรงข้ามไฟสัญญาณที่กำลังจะออกตัวไฟเขียวอย่างจัง ก่อนจะลากไปไกลกว่า 100 เมตรขณะที่ น.ส.อรพิตา ศรีสวัสดิ์ อายุ 47 ปี ผู้เห็นเหตุการณ์อีกราย เล่าว่า ช่วงนั้นสี่แยกจะเป็นไฟแดง 3 ด้าน ส่วนรถกระบะเป็นไฟเขียวกำลังจะเป็นไฟแดง รถจักรยานยนต์ที่จอดรอฝั่งตรงข้ามรถกระบะ กำลังจะเป็นไฟเขียว จู่ๆ รถกระบะก็พุ่งข้ามสี่แยกมาชนเอาอีกฝั่งอย่างจัง โดยคนขับกระบะบอกว่า รู้สึกวูบ แต่ส่วนตัวเชื่อว่าเมาอย่างไรก็ตาม ตอนนี้ตำรวจยังไม่ทราบชื่อนักศึกษาที่เสียชีวิต เพราะไม่พบหลักฐาน ส่วนคนขับจะทำการสอบสวนอย่างละเอียดอีกครั้ง และได้ให้แพทย์ทำการเจาะเลือดตรวจหาแอลกอฮอล์ เพื่อนำมาประกอบสำนวนในคดีต่อไป
กระบะซิ่งข้าม 4 แยกไฟแดง พุ่งชน จยย. ฝั่งตรงข้ามกำลังไฟเขียว 3 คันรวด ลากไกลกว่า 100 เมตร เศษซาก จยย.เกลื่อนถนน ทำ นศ.สาวดับ 1 มีคนเจ็บสาหัส 3 ส่วนโชเฟอร์กระบะเจ็บเล็กน้อย อ้างรู้สึกวูบ
รถชนกัน,กระบะชน จยย.,กระบะซิ่งชนจยย.,รถชน,อุบัติเหตุ,ข่าวทั่วไป